РЕГЛАМЕНТ (ЕО) № 163/2008 НА КОМИСИЯТА
от 22 февруари 2008 година
относно разрешение на препарата лантаниев карбонат октахидрат (Lantharenol) като фуражна добавка
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. относно добавки за използване при храненето на животните (1), и по-специално член 9, параграф 2 от него,
като има предвид, че:
(1)
Регламент (ЕО) № 1831/2003 предвижда разрешаването на употребата на добавки при храненето на животните, наред с основанията и процедурите за издаването на такова разрешително.
(2)
В съответствие с член 7 от Регламент (ЕО) № 1831/2003 бе подадено заявление за разрешително на препарата, посочен в приложението към настоящия регламент. Това заявление бе придружено от информацията и документите, изисквани съгласно член 7, параграф 3 от Регламент (ЕО) № 1831/2003.
(3)
Заявлението се отнася до разрешаването на препарата лантаниев карбонат октахидрат (Lantharenol) като фуражна добавка за котки, който следва да се причисли към категория „зоотехнически добавки“.
(4)
В становището си от 18 септември 2007 г. Европейският орган за безопасност на храните („Органът“) заключи, че препаратът лантаниев карбонат октахидрат (Lantharenol) не оказва неблагоприятно въздействие върху здравето на животните или околната среда и не излага човешкото здраве на риск, свързан със случайно влизане в контакт с добавката (2). Органът заключи също така, че въпросният препарат не представлява каквато и да било друга опасност, която би могла да изключи разрешаването му в съответствие с член 5, параграф 2 от Регламент (ЕО) № 1831/2003. Lantharenol има свойството да намалява отделянето на фосфор чрез урината. В становището си органът не препоръчва подходящи мерки за гарантиране безопасността на потребителите. Той смята, че е необходимо да се определят специфични изисквания по отношение на мониторинга след пускането на пазара, за да се установи дали има някакви трайни неблагоприятни ефекти върху котките. В това становище се подлага на проверка и докладът за методите за анализ на фуражната добавка във фуража, предоставен от референтната лаборатория на Общността, създадена с Регламент (ЕО) № 1831/2003.
(5)
Оценката на препарата показва, че условията за разрешаване, определени в член 5 от Регламент (ЕО) № 1831/2003, са изпълнени. Следователно употребата на посочения препарат, така както е посочено в приложението към настоящия регламент, следва да бъде разрешена.
(6)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
Посоченият в приложението препарат, който принадлежи към категория „зоотехнически добавки“ и към функционална група „други зоотехнически добавки“, се разрешава като добавка при храненето на животните при условията, предвидени във споменатото приложение.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 февруари 2008 година.